Nyt studie afslører sandheden om elbilbatteriers levetid

Hvor hurtigt mister et elbilbatteri egentlig kapacitet? Det spørgsmål fylder hos både nye og erfarne elbilister. Nu leverer en ny, omfattende analyse et svar, der burde berolige de fleste – og samtidig nuancere nogle af de råd, mange har levet efter i årevis.

Det canadiske telematikselskab Geotab har opdateret sin store rapport om batterisundhed baseret på data fra mere end 22.700 elbiler fordelt på 21 modeller. Konklusionen er klar: Moderne elbilbatterier degraderer langsommere, end mange frygter.

Batterierne holder – også efter otte år

Ifølge analysen mister elbilbatterier i gennemsnit 2,3 procent kapacitet om året. Ser man isoleret på personbiler, er tallet endnu lavere: omkring 2,0 procent årligt. Regner man det sammen over otte år, ender et gennemsnitligt batteri med cirka 84 procent af sin oprindelige kapacitet.

Det er markant over de 70 procent, som de fleste producenter garanterer i deres batterigaranti. Med andre ord: For langt de fleste elbilister ser batteriets levetid ikke ud til at blive den begrænsende faktor.

Hurtigladning slider – men hvor meget?

Ét fund springer dog i øjnene. Hyppig hurtigladning kan mærkes på batteriets sundhed. Geotab har defineret “ofte” som, når mere end 12 procent af alle opladninger er hurtigladning. Biler i den kategori mister i gennemsnit 2,5 procent kapacitet om året. Til sammenligning mister biler, der sjældent hurtiglades, omkring 1,5 procent årligt. Og hvis hurtigladningen både er hyppig og kraftig – over 100 kW i mere end 40 procent af DC-ladningerne – stiger degraderingen til omkring 3,0 procent om året.

Det er stadig ikke dramatisk, men forskellen er reel.

20–80-reglen er ikke hellig

Mange elbilister forsøger disciplineret at holde batteriet mellem 20 og 80 procent i daglig brug. Men her udfordrer rapporten den udbredte tommelfingerregel. Data viser, at moderate afvigelser uden for 20–80-intervallet ikke i sig selv giver nævneværdigt ekstra slid. Forklaringen kan blandt andet være, at bilernes indbyggede buffer betyder, at batteriet reelt hverken bliver helt fyldt eller helt tømt.

Det er først, hvis bilen tilbringer meget lang tid ved meget høj eller meget lav ladestand, at sliddet for alvor accelererer. Elbiler, der opholdt sig mere end 80 procent af tiden uden for 20–80-intervallet, mistede omkring 2,0 procent kapacitet om året. Til sammenligning lå biler, der oftest holdt sig inden for intervallet, på cirka 1,4 procent.

Hvor ofte bilen køres og lades, spiller også ind. Elbiler, der i gennemsnit kun blev ladet svarende til én fuld opladning om ugen, mistede omkring 1,5 procent kapacitet om året. Biler, der dagligt brugte og ladede mere end 35 procent af batteriet, lå tættere på 2,3 procent årligt.

Varme er værre end kulde

Klimaet har ligeledes betydning. Batterier i varme områder – hvor temperaturen overstiger 25 grader mindst 35 procent af dagene – degraderer i gennemsnit 0,4 procentpoint hurtigere om året end batterier i køligere klimaer.

For nordiske elbilister er det godt nyt. Selv danske somre er langt fra de forhold, hvor varmen for alvor bliver en belastning. Samtidig peger rapporten på, at der endnu ikke findes tilstrækkelige data til præcist at vurdere, hvordan ekstrem kulde påvirker batteriernes langsigtede slid.

Moderne elbilbatterier holder bedre, end rygterne vil gøre dem til. Hurtigladning og varme kan accelerere slid, men ikke i en grad, der vælter regnestykket. Og den frygtede 80 procent-regel? Den er stadig fornuftig – men langt fra så afgørende, som mange tror.

Læs eventuelt mere hos Geotab.

Nyt studie afslører sandheden om elbilbatteriers levetid