Nyt batteri sendte Mercedes 1.200 kilometer – nu skal det masseproduceres

Et batteri behøver ikke være ægte solid state for at give elbilen markant længere rækkevidde. Det har amerikanske Factorial demonstreret med sin FEST-teknologi, som sidste år sendte en modificeret Mercedes EQS fra Stuttgart til Malmö uden opladning undervejs. Turen var omkring 1.205 kilometer lang, og bilen havde ifølge Mercedes stadig strøm til yderligere 137 kilometer ved ankomsten.

Nu tager teknologien et vigtigt skridt mod serieproduktion. Factorial har indgået et samarbejde med den sydkoreanske batteriproducent SK On, der skal undersøge, om FEST-celler kan fremstilles på fabrikker, som i dag producerer almindelige litium-ion-batterier.

– Et batterigennembrud betyder kun noget, hvis det kan masseproduceres, siger Factorials direktør, Siyu Huang.

Ikke ægte solid state

FEST, Factorial Electrolyte System Technology, bliver ofte omtalt som et solid state-batteri, men teknisk er der tale om et quasi-solid state-batteri. Det betyder, at elektrolytten ikke er fritflydende som i traditionelle litium-ion-batterier, men heller ikke fuldstændig fast. Teknologien er dermed et mellemtrin, som potentielt kan være lettere og billigere at sætte i produktion end et ægte all-solid-state-batteri. Til gengæld tilbyder den ikke nødvendigvis alle de fordele, som den fuldt faste teknologi lover.

Factorial arbejder også på et egentligt solid state-batteri under navnet Solstice, men det er FEST-teknologien, som Mercedes og Stellantis allerede tester i biler.

Stellantis har blandt andet monteret cellerne i en elektrisk Dodge Charger Daytona. Ifølge bilkoncernen har de en energitæthed på 375 Wh/kg og kan oplades fra 15 til 90 procent på 18 minutter.

Masseproduktion er den svære del

SK On har en global produktionskapacitet på mere end 200 GWh om året og leverer batterier til blandt andre Ford, Hyundai og Volkswagen. Selskabets fabrikker kan derfor give Factorial en genvej til industriel produktion.

Men aftalen er foreløbig kun en hensigtserklæring. De to virksomheder skal først undersøge, om batteriet faktisk kan fremstilles stabilt, sikkert og til en pris, som giver mening i almindelige elbiler.

Factorials batteri er med andre ord rykket tættere på massemarkedet. Men som så ofte med nye batteriteknologier er imponerende prototyper én ting. Millioner af billige og ensartede battericeller er noget helt andet.

Nyt batteri sendte Mercedes 1.200 kilometer – nu skal det masseproduceres